**SEZNAM NAJPOGOSTEJŠIH VPRAŠANJ IN ODGOVOROV**

**ELEKTRONSKI BOLNIŠKI LIST (eBOL) JE IZDAN, VENDAR GA NE VIDIM NA PORTALU SPOT**

1. **eBOL niste pravilno iskali na portalu SPOT**

Obdobje nastanka eBOL pomeni obdobje, v katerem je osebni zdravnik zavarovanca zapisal eBOL v informacijski sistem ZZZS. Če je osebni zdravnik zapisal eBOL 5. septembra 2020 za zadržanost v avgustu 2020, morate obdobje nastanka eBOL vpisati tako, da bo datum izdaje (nastanka) eBOL znotraj tega obdobja (npr. od 25.8.2020 do 06.09.2020).

eBOL lahko iščete tudi po mesecu zadržanosti, to je po mesecu odsotnosti zavarovane osebe. Če je zavarovana oseba v bolniškem staležu v septembru 2020, morate izbrati mesec september 2020 in bi eBOL morali dobiti na seznam.





1. **Vaše podjetje ima več enot poslovnega subjekta**

V kolikor ima vaše podjetje več enot in želite pridobiti eBOL-e za vse enote vašega podjetja, morate imeti urejeno pooblastilo za vse enote. Če imate več enot, so delavci prijavljeni v obvezno zdravstveno zavarovanje na več različnih enotah podjetja in so tudi na eBOL navedene različne enote ZZZS zavarovanja (v rubriki 3 - zavarovana oseba). Ob prijavi na portalu SPOT izberite krovno matično številko (na koncu 000) in ko vstopite v postopek za prenos eBOL, se vam mora prikazati, da ste pooblaščeni za iskanje po vseh poslovnih enotah.



Če se to ne prikaže, pomeni, da nimate ustreznega pooblastila.

**Ureditev pooblastila** - obrnite se na točko SPOT, kjer ste urejali vaše pooblastilo. Ko boste imeli urejeno pooblastilo podjetja za vse poslovne enote, bi morali videti vse eBOL-e za vse delavce, ne glede na poslovno enoto. V tem primeru priporočamo uporabo prve možnosti - ''iskanje po obdobju nastanka eBOL'', saj boste na ta način dobili podatek tudi o morebitnih preklicanih eBOL-ih.

Razširitev pooblastila vam lahko uredi odgovorna oseba podjetja. V kolikor le-ta razpolaga s kvalificiranim digitalnim potrdilom, to lahko uredi elektronsko prek portala SPOT. Če pa odgovorna oseba podjetja nima digitalnega potrdila, pooblastilo uredite s podpisanim pooblastilom v papirni obliki na eni od delujočih SPOT točk.

Informacije glede pooblaščanja najdete na spletni strani Ministrstva za javno upravo.

h[ttps://evem.gov.si/info/pomoc-in-podpora/uporabniska-navodila-za-e-postopke-na-portalu-spot-evem/pooblascanje-oseb-za-opravljanje-postopkov-prek-portala-spot-evem/](https://evem.gov.si/info/pomoc-in-podpora/uporabniska-navodila-za-e-postopke-na-portalu-spot-evem/pooblascanje-oseb-za-opravljanje-postopkov-prek-portala-spot-evem/)

Preverite tudi, ali morebiti veljajo spremenjena pravila pooblaščanja na portalu SPOT v času epidemije koronavirusa.

**eBOL S STRANI OSEBNEGA ZDRAVNIKA NI BIL IZDAN**

1. **Zavarovanec ni pravočasno kontaktiral osebnega zdravnika**

Če zavarovanec ni pravočasno kontaktiral osebnega zdravnika zaradi izdaje eBOL, ga osebni zdravnik ni izdal in zato delodajalcu tudi ni dosegljiv prek portala SPOT. Osebni zdravnik eBOL ne izda avtomatično, temveč po izrecnem dogovoru med zdravnikom in pacientom ter na način, ki ga opredeli zdravnik (npr. ob kontrolnem pregledu pacienta, na podlagi telefonskega pogovora, komunikacije po elektronski pošti,...). To pomeni, da mora zavarovanec svojega osebnega zdravnika opozoriti (najkasneje pred iztekom meseca, za katerega je potrebno izdati bolniški list), da le-tega pravočasno izda.

1. **S strani osebnega zdravnika je bil izveden le kontrolni zapis**

Navedeno pomeni, da eBOL osebni zdravnik ni digitalno podpisal in posredoval v informacijski sistem ZZZS, zato ga v sistemu SPOT ne vidite. Pri izvajalcu zdravstvenih storitev so bile sicer izvedene kontrole podatkov za izdajo eBOL na ZZZS, ni pa bilo rednega (dokončnega) zapisa digitalno podpisanega eBOL v informacijski sistem ZZZS.

**ALI JE OPREDELJEN ROK ZA IZDAJO eBOL S STRANI OSEBNEGA ZDRAVNIKA**

V veljavni zakonodaji rok za izdajo eBOL ni opredeljen.

V skladu z navodilom o uresničevanju pravice zavarovancev do začasne zadržanosti od dela in do nadomestila plače se bolniški list izda ob:

- **zaključku zadržanosti od dela,**

- spremembi razloga,

- spremembi diagnoze in

- **zaključku vsakega koledarskega meseca,** kljub temu, da zadržanost od dela še traja.

Možnost, da bi delodajalec imel dostop do podatkov o »odprtih« bolniških staležih delavcev, za katere eBOL še ni bil izdan, trenutno ni predvidena.

Bolniški list se lahko izda tudi za nazaj.

**KAKO PREVZAMEM eBOL, ČE SEM VKLJUČEN V ZAVAROVANJE KOT FIZIČNA OSEBA ALI KOT ZAPOSLEN PRI FIZIČNI OSEBI**

V primeru, da je zavarovana oseba vključena v obvezno zdravstveno zavarovanje kot fizična oseba (npr. lastnik in poslovodna oseba – podlaga 040) ali, če je oseba zaposlena pri fizični osebi (zavarovalna podlaga 016), zavezanec ni vpisan v AJPES (PRS) in posledično ne more uporabljati sistema SPOT, oziroma prek tega sistema ne more pridobiti eBOL. Navedenim osebam mora osebni zdravnik poleg eBOL izdati tudi izpis bolniškega lista v papirni obliki. Te osebe dostopajo do svojih eBOL s kvalificiranim digitalnim potrdilom na ZZZS-jevem portalu za zavarovane osebe, ki je dostopen na naslovu <https://moj.zzzs.si/>.

**eBOL JE VIDEN NA PORTALU SPOT, NE PRIKAŽE PA SE V NAŠI APLIKACIJI**

Če delavec pri delodajalcu eBOL-ov, ki so sicer vidni na portalu SPOT, ne vidi v kadrovski ali računovodski aplikaciji, v katero se eBOL-i sicer avotmatično prenašajo iz sistema SPOT, naj se obrne na informatike v podjetju ali proizvajalca te aplikacije.

Med vzroki, da eBOL-a ne vidite v vaši aplikaciji, je lahko napačna nastavitev pravil za avtomatičen prenos eBOL-ov, tako da se prenosi ne izvajajo sistematično po obdobjih nastanka eBOL. Če je npr. nastavljeno, da se eBOL-i prenašajo vsak dan ob 8h, potem se danes prenesejo tisti, ki so nastali npr. od včeraj 8:00:00 do danes do 7:59:59. Če so nastavitve napačne in so med obdobji "časovni presledki", potem se ne prenesejo e-BOL-i, ki so nastali v tem vmesnem obdobju.

Obdobje prenosa tudi ne sme biti nastavljeno v prihodnost, da bi npr. danes ob 8h prenašali eBOL-e, ki so nastali danes do 9h, ker ob 8h tisti po 8. uri še niso na voljo, saj še niso nastali.

Vzrok za težave je lahko tudi napačna nastavitev ure na računalniku, na katerem teče prenos elektronskih bolniških listov iz sistema SPOT. Npr. pravilna ura je 8:00, na računalniku pa je nastavljena ura 9:00. Posledično avtomatski postopek ob 8:00 prenaša eBOL-e, ki so nastali do 9:00, a v tem trenutku tisti eBOL-i, ki naj bi nastali med 8:00 in 9:00, še niso bili izdani, saj je ura šele 8:00. Do enake težave lahko pride, če kadrovska ali računovodska aplikacija pri klicu sistema SPOT pri datumih navede napačen časovni pas.

**KAKO LAHKO DO SVOJIH eBOL DOSTOPAJO ZAVAROVANCI**

Zavarovanci lahko do svojih eBOLdostopajona ZZZS-jevem portalu za zavarovane osebe na naslovu <https://moj.zzzs.si/>.

Za dostop do portala zavarovanec potrebuje neslužbeno digitalno potrdilo za fizične osebe enega od slovenskih izdajateljev (SIGEN-CA, PostaRCa, AC NLB ali Halcom-CA) ali digitalno potrdilo SIGOV-CA, ki ga prejmejo uslužbenci v državni upravi. Digitalno potrdilo SIGEN-CA je mogoče na Upravni enoti pridobiti brezplačno.

Na portalu lahko zavarovanec med drugim preveri, ali je zdravnik že izdal eBOL, ali je na eBOL navedeno pravilno obdobje zadržanosti od dela in pravilen razlog zadržanosti ter če je bil morebiten napačen eBOL preklican.

Zavarovanec lahko iz portala prenese eBOL na svoj računalnik - na primer za potrebe uveljavljanja pravic na drugih področjih (nezgodno zavarovanje, inšpekcijski postopki,…).

Če zavarovanci ne razpolagajo z ustrezno računalniško opremo in digitalnim potrdilom, lahko eBOL prejmejo tudi na najbližji enoti ZZZS, na vpogled ali izpis pa ga lahko dobijo tudi pri svojemu delodajalcu.

**HRAMBA eBOL**

v zvezi z elektronsko hrambo bolniških listov pojasnjujemo, da portal SPOT na podlagi poizvedbe poslovnega subjekta prikaže eBOL-e, ki so shranjeni v informacijskem sistemu ZZZS, ki tudi zagotavlja hrambo, saj portal SPOT le-teh ne hrani, zagotavlja pa njihov prikaz ter prenos. Delodajalci lahko dostopajo do eBOL za obdobje treh let za nazaj.

Tudi izvajalci zdravstvenih storitev lahko pridobijo podatke o eBOL zavarovane osebe za obdobje treh let za nazaj.

ZZZS bolniške liste, ki so bili izdani v fizični obliki in uporabljeni v postopku izplačila oziroma refundacije nadomestila plače, hrani 10 let.